Ilbieraħ, il-Kummissjoni Ewropea ffirmat kuntratt mal-kumpanija farmaċewtika Gilead biex tiżgura dożi tat-trattament ta' Veklury, l-isem kummerċjali għar-Remdesivir. Veklury kienet l-ewwel mediċina awtorizzata fil-livell tal-UE għal trattament kontra l-COVID-19. Issa mill-bidu ta' Awwissu, l-Istati Membri u r-Renju Unit se jkollhom aċċess għal lottijiet ta' Veklury bil-koordinazzjoni u bl-appoġġ tal-Kummissjoni, biex ikunu jistgħu jissodisfaw il-ħtiġijiet immedjati tagħhom. Il-Kummissarju għas-Saħħa u s-Sikurezza Alimentari, Stella Kyriakides, qalet: “Fl-aħħar ġimgħat, il-Kummissjoni kienet qed taħdem bla heda ma' Gilead biex tilħaq ftehim u tiżgura li l-istokkijiet tal-ewwel trattament awtorizzat kontra l-COVID-19 jiġu kkonsenjati lill-UE. Ilbieraħ, f'inqas minn xahar mill-awtorizzazzjoni tar-Remdesivir, ġie ffirmat kuntratt biex mill-bidu ta' Awwissu jkunu jistgħu jiġu kkonsenjati trattamenti lil eluf ta' pazjenti. Il-Kummissjoni qed tagħmel kull sforz possibbli biex tiżgura aċċess għal trattamenti sikuri u effiċjenti, u qed tappoġġa l-iżvilupp ta' tilqima kontra l-coronavirus. Il-ftehim tal-bieraħ hu pass importanti ieħor 'il quddiem fil-ġlieda tagħna biex negħlbu din il-marda.” L-Istrument għall-Appoġġ ta' Emerġenza tal-Kummissjoni se jiffinanzja l-kuntratt, b'valur totali ta' €63 miljun. Dan se jiżgura t-trattament lil madwar 30,000 pazjent li jkollhom sintomi severi tal-COVID-19. Se jgħin biex jissodisfa l-ħtiġijiet attwali għall-ftit xhur li ġejjin, u se jiżgura distribuzzjoni ġusta fil-livell tal-UE, abbażi ta' skema ta' allokazzjoni, li tqis il-parir taċ-Ċentru Ewropew għall-Prevenzjoni u l-Kontroll tal-Mard. Il-Kummissjoni issa qed tħejji wkoll akkwist konġunt għal aktar provvisti tal-mediċina, li mistenni jkopri l-ħtiġijiet u l-provvisti addizzjonali minn Ottubru 'l quddiem. Kuntest Fit-3 ta' Lulju, ir-Remdesivir sar l-ewwel trattament awtorizzat għal awtorizzazzjoni kundizzjonali tal-kummerċjalizzazzjoni. Din l-awtorizzazzjoni tiffaċilita l-aċċess bikri għall-mediċini f'sitwazzjonijiet ta' emerġenza tas-saħħa pubblika, bħall-pandemija attwali. Ir-Remdesivir hu trattament kontra l-COVID-19 għall-adulti u l-adolexxenti li għalqu t-12-il sena u li jeħtieġu ossiġnu supplimentari minħabba pulmonite. L-applikazzjoni għal awtorizzazzjoni tal-kummerċjalizzazzjoni tressqet quddiem l-Aġenzija Ewropea għall-Mediċini (EMA) fit-8 ta' Ġunju. Ir-rakkomandazzjoni tal-EMA approvawha l-Istati Membri permezz tal-Kumitat Permanenti għall-Prodotti Mediċinali għall-Użu mill-Bniedem. Filwaqt li l-mediċina hi awtorizzata fl-UE, din għadha qed tiġi monitorjata biex tkun żgurata s-sikurezza. Gilead ntalbet ukoll tippreżenta r-rapporti finali tal-istudji tar-Remdesivir lill-EMA sa Diċembru 2020 bħala parti mill-kundizzjonijiet li jridu jiġu ssodisfati biex minn awtorizzazzjoni kundizzjonali tal-kummerċjalizzazzjoni tgħaddi għal awtorizzazzjoni sħiħa tal-kummerċjalizzazzjoni. Sa Awwissu 2020 mistennija tiġi ppreżentata aktar data dwar l-effettività u s-sikurezza tal-mediċina biex jiġi ffinalizzat dan il-proċess. Għal aktar informazzjoni Il-leġiżlazzjoni tal-UE dwar il-prodotti mediċinali L-EMA u t-trattamenti kontra l-COVID-19